Reddingswerkers red bewustelose man uit hyskraanFoto: Netcare 911. Paramedici moes Woensdagmiddag spook om by ŉ 42-jarige hyskraanoperateur, wat 50 m bo die grond in die operateurskapsule sy bewussyn verloor het, uit te kom. Nick Dollman, woordvoerder van Netcare 911, het gesê die voorval het in die Kaapstadse middestad op ŉ konstruksieperseel plaasgevind. “Werkers het radiokontak met die man verloor en het naderhand vermoed hy is bewusteloos. Paramedici is ontbied en by hul aankoms op die toneel ingelig dat die man steeds in die operateursboks van die hyskraan 50 m bo die grond vasgekeer was,” het Dollman gesê. Volgens Dollman het die paramedici besef daar sal meer mannekrag en gespesialiseerde toerusting benodig word om die man te red en is die metro se reddingsdienste ontbied. “Reddingswerkers het daarin geslaag om by die man uit te kom. Hy was in ŉ stabiele toestand. Die reddingswerkers het hom aan ŉ veiligheidsharnas vasgemaak en hom afgebring na veiligheid.” Die man is onmiddellik per ambulans na ŉ nabygeleë hospitaal geneem. Dit is nie duidelik wat veroorsaak het dat die man sy bewussyn verloor nie. Foto: Verskaf deur Netcare 911.